Csipkeszegen a táncházban

Ha tánc van, gyülekeznek az emberek, nem mindenki jön egyszerre,

de a zenészeknek illik hat óra felé ott lenni. A legények kérhetnek

tempót, énekelhetnek, beszélgetnek a zenészekkel. Érkeznek a

lányok, lassan indulhat a tánc. A „kezes”– akiben a legjobban megbíznak,

mert elfogadja őt a csipkeszegi fiatalság – vigyáz a rendre,

rendezi az estét. Rázendít a banda, gyönyörűen szól a muzsika, jó a

hangulat.

Mi, a kicsi kis magnónkat bekapcsoltuk, Pali fényképezte az eseményt,

szóval minden jó volt. Egyszer csak elterjedt a hír, hogy mi

is tudunk zenélni, kérték, hogy mutassuk meg, üljünk fel a „cigánypadra”

és muzsikáljunk. Nekünk egy kicsit kellemetlen volt, hogy

szegény Icsánékat miattunk szállítják le a helyükről, de örültünk is,

hogy kipróbálhatjuk magunkat.

Elkezdtünk muzsikálni csárdást, és tényleg szépen táncoltak rá,

ami a legnagyobb dicséret, hiszen az azt jelenti, hogy jó a muzsika.

A zenekarhoz legközelebb táncoló pár olyan sebesen forgott, hogy

a lány copfja rátekeredett Laci hegedűjére, és azzal a lendülettel,

ahogy forgott, kirántotta a hegedűt a kezéből. Repül a hegedű, ki

tudja hol áll meg... Szerencsére az egyik fiú észnél volt, és elkapta

a hangszert, visszaadta Laci kezébe, Palival addig adtuk a ritmust.

A másik pillanatban bejött egy részeg ember, odament Lacihoz,

és fennhangon kiabálta: „Magyart!”. Mármint négyes táncot kért, de

mindenki csárdást táncolt, és mi éreztük, hogy még nem lehet váltani.

Annyira erőszakos volt a rendelő, hogy átváltottunk magyarba,

amikor is felhorkant az összes táncos: „Csárdást!”.

Úristen, mit tegyünk? Ekkor jött a „kezes”, „kiseprűzték” a táncból

a részeget, aki még sokáig nem jöhetett oda.

A szünetben a fiúk összeálltak egy nagy körbe, és énekeltek. Minket

is behívtak, énekeljünk velük. Sok dalt nem ismertünk, de úgy

mondják: „Menj utána!”, vagyis vakon kövesd le a nótát, majd megtanulod.

Mi figyeltünk mindenre, csak arra nem, hogy a fiúk megbeszélték

egymás közt, hogy berúgatják a pestieket. Két pálinkásüveget

indítottak el a körben, ami csodák csodájára nálunk találkozott,

ezért nekünk kétszer kellett inni. Mire vége lett az éneklésnek, igen

jó hangulatban voltunk.

Volt olyan eset, hogy felkéredzkedtem a cigánypadra Pityu bácsi

mellé, hogy lássam a kezét, milyen akkordokat fog, közben én is

kontráztam, próbáltam lekövetni. Annyira koncentráltam, hogy nem

láttam semmit, csak a keze fejét, amelyikkel az akkordokat fogta,

és mint egy őrült csináltam, amit ő. Egyszer látom ám, hogy elkezd

kevesebb akkordot fogni, gondoltam, nekem akar kedveskedni,

hogy jobban le tudjam követni. Aztán már alig fogott hangokat, az

ujjai is kezdtek elernyedni. Mondom magamban: „Mi van?”. Ránézek

Pityu bácsira, hát alszik! Jobb kezében a ritmus nem állt meg, megy

a tánc, egy percnyi kis pihenő után feléled a kéz, és minden megy a

régi kerékvágásban.